Der er pludselig blevet ekstra meget arbejde med at klargøre et hus på Ørnevej i Frederikshavn. Huset skal nemlig sælges, og derfor står det næsten tomt. Tirsdag var ejeren forbi for at slibe og lakere gulve. Og få timer senere blev Nordjyllands Beredskab så tilkaldt på grund af en glemt klud. - Man havde glemt en klud med olie på i køkkenet, og den har genereret varme ligesom kompost, fordi det er organisk materiale. Og så er kluden selvantændt – ligesom det skete, da Nordsømuseet brændte, siger Ib Nielsen, der er indsatsleder ved Nordjyllands Beredskab. En vågen nabo opdagede hurtigt, at der var brand i køkkenet, og reagerede med det samme. - Det var heldigt, at naboen kiggede. Havde det været klokken to om natten, ville det være gået helt galt, siger indsatslederen. Den hurtige reaktion betød, at der kun kom røgskader i huset samt brandskader på køkkenbordet og på et overskab. Skader, der kan vaskes af og slibes ned. Indsatsleder Ib Nielsen har et godt råd for at undgå brande, der opstår, når man har haft olie på en klud. - Læg kluden i en spand med låg på og stil den udenfor, siger han.
En glemt klud forårsagede røgskader på et hus på Ørnevej i Frederikshavn.